Amǒs vīlí wázu ású Ńtondôbə, éví yā báyi kaban byə́m yā ńsa á zāŋ dzoe, ǎ Yērúzalɛm. 2Mayi tógǎn məyɔŋ mə́sə̄ á Yērúzalɛm ású bitá. Tísɔn yayi nɔŋɔban, məndá mâyi saaban, bâyi bómbo ai biníngá á ngul. Etun tísɔn yâyi kə á məkaban, hədá ábím láyi lígī âyɔŋ lâyi kig kódō á tísɔn. 3Eyɔ̌ŋ tē hḿ Ńtondôbə ǎ yi nyían á bītá; a yi lúman ai məyɔŋ mə́tē anə́ ā kad lúman ámǒs bítá. 4Amǒs tē, məkǒl móé mâyi tə́bə̄ á ńkǒl Bílé bí ḿbɔ́n yā ó nə́ Yērúzalɛm á ńnamín, ḿfág yǎ ńnam kídí. Ǹkǒl Bílé bí ḿbɔ́n wâyi salaban á zə̄zǎŋ, mod m̀bugulu ǹnén á sɔ̂ á ńnam kídí a kə́lə́ á ńnǎm ngōgé: efas dzyá yâyi súbū âkoé, édzí évɔ̄g á ńkiɛ́. 5Abǒg te myǎyi túb á ḿbībíŋ yā miǹkǒl, amú m̀bíbíŋ yā miǹkǒl wâyi kə kwí á Atsal. Myǎyi túb anə́ mī ngátúb éyɔŋ sí é ngátigidan á mə̄lú mə́ Ozias, ǹkúkúmá Yúda. Á mvús tē, Ǹtondôbə Zambá wama a yi sɔ́, fǔfulu ai mīḿfúfúb míé mísə. 6Amǒs tē, tɔ́ miǹkokoe, tɔ avə́b, tɔ bifén mə́ndím, təge fə ai byá. 7Amǒs tē wâyi bɔ ńkənga ámǒs. Ǹtondôbə a yəm wá, amǒs təge fɔl álū, hədá ngǒgógóle m̀fyɛ ó ngafyɛ. 8Amǒs tē, məndím vwē mâyi kwí á Yērúzalɛm, məvɔ́g mə́ kələ é máŋ yā ńnam kídí, émá mə̄vɔ́g é máŋ yā ńnǎm ngōgé. Éyə̄ láyi bɔ̌ nālá tɔ ábǒg ésəb, tɔ ábǒg mvəŋ. 9Abǒg tē hḿ Ńtondôbə ǎ yi lə́dē naa énye a nə́ ńkūkúmá yā sí ésə. Amǒs tē, Ǹtondôbə a yi bɔ́ étam, dzwé díé fə etám. 10Ǹgúmā ńnam ósə̄ wâyi vəŋǎn édzəgəze a tádígi á Gɛva a kələ kwí á Rimôn, á Yērúzalɛm á ńkiɛ́. Eyɔ̌ŋ tē Yērúzalɛm ǎ yi bɛ́deban á yób, hədá a tɔá hə é vóm ā zuzu yǎ a tɔbɔ, a tádigi á ḿbɛ̄ Benyamín a kələ kwí áfōlā ńnomó ḿbɛ́, á ḿbɛ̄ yā Ábūg, ai a tádígi á ńkǔm Hananêl a kələ kwí á bifɛd bí ńkúkúmá. 11Bâyi tɔbɔ étē; biyɔg təgě fə ai byá, bod bâyi tɔbɔ̌ mvɔ̄í təge mbáda á Yērúzalɛm. 12Ńdzɔ̄ hḿ dzī, éndə́gə́lə́ yā Ńtondôbə ǎ yi və́ mə́yɔŋ mə́sə̄ yā mə́ ngálúman ai Yērúzalɛm: miǹson myábán myâyi boe bə́ tə́lə bətə́tə̄lə́ ai məkǒl mábán; mís mâyi bɔ boe á bīdɔ̄g bí mís byábán étēde; oyə́m wâyi bɔ́ boe ânyú dábán étēde.